《次韵莫少虚中秋月》
宋代·郭印

纤阿驾秋空，云散无一发。长廊步清影，露顶脚不袜。

缅怀同心人，尺咫限胡越。岂殊南郭老，连墙不通谒。

我忧今夕去，难得如此月。伫立耿不寐，精诚通恍惚。

莫兄新诗来，夜光映深樾。颇惊笔力壮，滔滔涨溟渤。

喜极屡索酒，引满非人罚。醉歌还起舞，恍若换凡骨。

何当乘飞云，举手探蟾窟。一吸径寸光，尽解平生暍。

飘飘曳霞裾，出入黄金阙。陋哉揖爽气，空拄西山笏。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。